**Beretning Hotelrådet 2022, Årsmøde på Kulturhotellet 2023**

Kulturhotellet er et hus fyldt med liv, aktive mennesker og kulturelle aktiviteter på alle niveauer. Det lidt specielle ved Kulturhotellet som kulturhus er, at det både bruges af faste beboere som Kulturskole og Egnsteater og så en lang række frivillige foreninger. Det giver tilsammen et meget højt aktivitetsniveau, og jeg synes også, at det giver en masse gensidig inspiration og mulighed for samarbejde på tværs.

Jeg vil her gerne fremhæve nogle af de aktiviteter, som bygger på samarbejde og åbenhed til lokalsamfundet og som gør, at en bred gruppe brugere kommer på Hotellet.

For eksempel Outdoor projektet med Erik Peitersen. Det har ført til en lang række begivenheder omkring hans billede, men også for eksempel til et samarbejde med Syddjurs Gymnasium og Rønde Privatskole. Sammen med eleverne har Erik lavet et kunstværk, der består af 252 brikker, som hver er malet af en elev og som derefter er blevet samlet. Værket er en genfortolkning af et Frida Kahlo selvportræt, og i Hotelrådet var vi behørigt imponerede over resultatet.

Og KulturHotellet vil nu, i samarbejde med Erik Peitersen, lave byportsprojekt, som over det næste års tid, skal udsmykkes i samarbejde med lokale. Et stort antal unge er allerede løbet igennem Paradisets Port, så det ser vi frem til.

Kulturhotellet stod også sidste sommer for Sommer i Rønde Bypark og var behjælpelige med de praktiske foranstaltninger, såsom borde og stole, lyd og lys, og sørgede for el og toiletfaciliteter for alle, der ville bruge muligheden.
I samarbejde med MiR kom der også en stor og velbesøgt sommerfest ud af det.

Og så er der også kommet Sangkraft på hotellet. I samarbejde mellem Sangkraft og Mir er der afholdt to meget velbesøgte fællessang-arrangementer i teltet og på Hotellet. Og der kommer flere. MiR vil u lave fire sangaftener om året.

Sangkraft er i samarbejde Aftenskolen for Musik og Billedkunst gået i kast med Verdens Sange med blandt andet åben sangcafé. Jeg synes Amob og Kulturskolen skal have ros for de åbne døres politik.

Her kan også nævnes Åben Billedkunstworkshop, Åbent Keramikværksted og som noget af det seneste Fars Legestue. Hver onsdag mellem 10.00 og 12.00 far og et barn mellem 0 og 3 år få en kop kaffe, en snak med en sundhedsplejerske og hygge med andre fædre og deres børn.

 Samarbejdet mellem Hotel og foreninger har også sat gang i det historiske projekt Kanoner og Dragoner, der blev gennemført med stor succes og rigtig mange både frivillige og gæster. Vi ser frem til den opfølgning, der er under forberedelse.

Et andet projekt var den årlige musikfestival, et samarbejde mellem MiR, Værelze 313 og Hotellet. Her mødtes 3-400 deltagere i næste alle aldre om musikken, der især havde fokus på lokale udøvere.

Blandt foreningernes aktiviteter vil jeg gerne nævne forårets Filmfestival for unge, der gerne skulle blive en fast tradition, Rønde Kunstforenings projekt, hvor kunstneren Ole Grøn førte 3. klasse fra Syddjurs Friskole ind i den naivistiske kunst. Ud over dette er Rønde Kunstforening ansvarlig for yderligere et par udstillinger i årets løb. Og der har været en lang række vidt forskellige koncerter med Mir. Og jeg vil heller ikke glemme et 1. maj arrangement, hvor salen var fyldt til bristepunktet.

Der er jo en lang række aktiviteter, jeg ikke har nævnt, men alt i alt synes jeg det nævnte giver et billede af, hvad lokalsamfundet ville gå glip af, hvis Kulturhotellet ikke var der.

I november var vi også flere, der tog turen til Dokk 1 i Århus til en konference med overskriften Kulturen som det 18. Verdensmål Og der blev talt en del om Kultur og bæredygtighed. Ikke om øko-papbægre til arrangementer, men om, hvad kultur kan bidrage med i en bredere forstand. Kulturen har evnen til at få os til at reflektere over vores rolle i verden og kan nå mennesker på et andet plan end facts og tal. Den refleksion er nødvendig for at mobilisere en omstilling af vores samfund, herunder de massive adfærds- og vaneændringer, som kræves, hvis vi skal indfri verdensmålene.

Det lyder lidt højtravende, men det er nok godt at tænke over, med de kriser, vi oplever i dag.

Et andet fokuspunkt nu, både på landsplan, regionsplan og lokalt er, hvordan vi får flere unge til at deltage i aktiviteterne i kulturhusene. Region Østjylland står i spidsen for et projekt, som også Kulturhotellet deltager I.

Nå mennesker arbejder sammen, kan der opstå uenighed og irritation, men det synes jeg ikke, har kendetegnet samarbejdet på Kulturhotellet, og jeg vil gerne sige tak til alle fastansatte og foreningsrepræsentanter for godt samarbejde.